Taksitolpalla on sunnuntaista alkaen eri hinta kuin keskuksesta tilattuna – Tamperelainen yrittäjä paljastaa, millä hinnalla hänen kyytiinsä pääsee

Tampereen taksitolpilla täytyy olla silmä tarkkana ensi viikonlopusta alkaen. Sunnuntaina astuu voimaan uusi taksilaki, jonka yhteydessä muuttuu Tampereen taksijätin eli Tampereen Aluetaksin väreissä ajavien autojen hinnoittelu. Käyttöön on tämän hetkisten tietojen mukaan tulossa malli, jossa taksikeskuksesta taksin tilaavalle kerrotaan tilaushetkellä, paljonko kyyti maksaa. Jos taksin ottaa tolpalta tai lennosta, hinnan määrä taksiyrittäjä. –Meidän väreissä olevat autot eivät ole tolpilla velvoitettuja käyttämään meidän hintaa, vaan he voivat hinnoitella kyytinsä itsenäisesti. Myös kilpailuvirasto on näyttänyt tälle keltaista valoa, toimitusjohtaja Helvi Liukkaala sanoo. Millä mielin taksinkuljettaja odottaa sunnuntaita? Tampereella 9,5 vuotta taksia ajanut Erja Kurjonen kertoo: "2–5 senttiä lisää kilometrille" 14 vuotta taksiyrittäjänä työskennellyt Jorma Laine sanoo, että jokaisen yrittäjän on käytännössä pakko hinnoitella kyytinsä itse. –Samaa hintaa kuin keskuksesta tilattuna ei oikeastaan voi edes laittaa, koska se olisi vähän niin kuin kartelli. Tampereen taksiautoilijoiden puheenjohtajana toimiva Laine uskoo, että monet autoilijoista nostavat hintoja jonkin verran. Niin hän tekee itsekin. –Kunnalliset kyydit, kuten kela- ja koulukyydit hinnoittelu on kilpailutettu niin alas, että käytännössä on pakko ottaa yksityiseltä puolelta rahaa. Mutta tässä puhutaan hyvin pienistä summista. Ennen valtiovalta nosti taksitaksaa 2–5 sentillä kilometriä kohti, ja nyt puhutaan aika lailla samoista. Laineen mukaan kyse on käytännössä indeksikorotuksesta. –Ylilyöntejäkin varmasti tulee. Jotkut voivat ehkä enemmänkin nostaa, mutta uskoisin, että ne ovat aika yksittäisiä autoilijoita. "20 prosenttia kumpaankin suuntaan nykyisestä" Aluetaksin autoihin tulee uudistuksen yhteydessä laitteisto, johon yrittäjä voi määritellä korkeintaan kuusi erilaista taksaa. Tampereella vuodesta 2012 taksiyrittäjänä toiminut Teemu Kanerva on jo alustavasti päättänyt, millä hinnalla hänen kyydissään sunnuntaista alkaen ajetaan. –Täysin lukkoon en ole lyönyt, mutta suurin piirtein 20 prosenttia kumpaankin suuntaan nykyisestä hinnasta on aika lähellä totuutta. Kun kysyntä on kovaa, ajetaan kalliimmalla. Hiljaisempana aikana tarjotaan halvempaa ja yritetään saada käyttöastetta nostettua, Kanerva kertoo. Häntä mietityttää, miten kaikki kuusi hintaa saa selkeästi asiakkaiden nähtäville. –Varmaankin laitan tarran sivulasiin ja lisäksi hinnat auton sisälle näkyviin johonkin. Suurin ongelma on humalainen asiakas lauantaina aamuyöstä. Hän ei lue niitä tarroja. Olenkin miettinyt, että pitääkö autoon laittaa led-valo, jossa vilkkuu isolla hinta. Kanerva sanoo, että alku tulee olemaan sekava, mutta uudistuksessa on paljon hyvää. –Niille taksiyrittäjille, jotka haluavat olla innovatiivisia ja yrittää täysillä, saavat täyden mahdollisuuden hyödyntää vapaata markkinaa. Itse lähden sunnuntaiaamuna ajamaan, ja tässä alkaa jo jännittää. Pikkutaksi Liutun tytäryhtiö JK Taksi Tampere on jo aloittanut testiajot Pikkutaksi-nimellä. Ajossa on tällä hetkellä 3–5 hybridi-Toyotaa. Automäärä voidaan 2–3-kertaistaa markkinatilanteen mukaan. Matka maksaa 1,60–1,91 euroa/km + lähtömaksu 5,90–9 euroa (lennosta otettuna lähtömaksu 0 euroa). Tampereen keskustassa lyhyet matkat 4 tai 8 euroa. Kajon Espoolainen Kajon on aloittamassa taksiliikenteen Tampereella ensi syksynä. Yrittäjäksi haluaville on jo pidetty tilaisuus Tampereella. Autot ovat BMW:n 520d xDrive -merkkisiä. Matka maksaa 1,49–1,99 euroa/km + lähtömaksu 5,90 euroa. Kyyti Kimppakyytejä tähän asti tarjonnut Kyyti avaa heinäkuun aikana Tampereella matkanvälityspalvelun, jonka toimintaperiaate on sama kuin yhdysvaltalaisella Uberilla. Hinnoittelu ei ole vielä tiedossa. Kajber ja Uber Yhdysvaltalainen Uber ja espoolainen Kajber aloittelevat toimintaansa pääkaupunkiseudulla heinäkuussa. Kumpaakin kiinnostaa toiminnan laajentaminen Tampereelle, mutta aikataulusta ei ole vielä tietoa. Kovanen ja FixuTaxi Pääkaupunkiseudulla toimiva Kovanen ja sen lanseeraama FixuTaxi suunnittelevat taksiliikenteen aloittamista Tampereella. Aikataulu ei ole vielä tiedossa. Yhtiö pohtii parhaillaan Tampereelle sopivan "laivueen" kokoa. Taxify Virolaisyhtiö Taxify suunnittelee paluuta Suomen markkinoille, mutta ei pysty vielä kertomaan, missä kaupungeissa se aikoo toimia.